
๏ ร่างที่เห็นเป็นแค่รังแห่งโรค
ย่อมเสื่อมโศกทรุดโทรมสู่สลาย
แม้ดูแลอย่างดีมิเสื่อมคลาย
ก็มิอาจเวียนย้ายสู่วัยเยาว์

๏ แม้กระนั้นล้านโรคสุมที่รุมล้อม
ก็มิควรก้มยอมเยี่ยงคนเขลา
การหยัดอยู่คือโอกาสได้ขัดเกลา
ได้ถมเป้าหมายมั่นกลั่นบารมี

๏ ได้สร้างเสริมประโยชน์ตนและคนอื่น
ได้หยิบยื่นน้ำใจรินทุกถิ่นที่
ได้ส่งมอบความรู้คู่ความดี
แม้กายนี้ร่วงถอยทะยอยลง

๏ คนเช่นนั้นชื่อว่ายังกล้าแกร่ง
เพราะเปี่ยมแรงใจสู้สู่ประสงค์
แม้ถึงคราวละล่องต้องปลดปลง
ยังชื่อว่ายืนยงมิได้ตาย ๚๛

